PhD-programmet i humanistiske fag ved Det humanistiske fakultet, Universitetet i Tromsø

Doktorgradsprogrammet er fastsatt med hjemmel i forskriften for graden philosophiae doctor (PhD) ved Universitetet i Tromsø, ved​tatt av styret ved Universitetet i Tromsø 19. juni 2003, og med hjemmel i endringer i forskriften vedtatt av Universitetsstyret 18. september 2003.

OMFANG OG INNHOLD

Doktorgradsprogrammet er normert til tre år fulltidsstudier og inneholder følgende komponenter:

· opplæringsdel tilsvarende 1 semester/30 studiepoeng

· arbeid med avhandling tilsvarende 2 ½ år

For PhD-studenter som er tilsatt i begynnerstillinger (som NFR-stipendiat, universitets​stipendiat e.l.), kommer pliktarbeid ved fakultetet tilsvarende 1 år i tillegg. Reglene for pliktarbeid for stipendiater er ikke del av studieplanen, men fås ved henvendelse til fakultetet.

STUDIERETNINGER

· Dokumentasjonsvitenskap

· Kunstvitenskap

· Litteraturvitenskap

· Språkvitenskap

MÅLSETTING 

Doktorgradsutdanningen skal kvalifisere for forskningsvirksomhet og for annet arbeid i samfunnet hvor det stilles store krav til vitenskapelig innsikt. Studiet har et selvstendig forskningsarbeid på et spesialfelt med en vitenskapelig avhandling på høyt faglig nivå som mål. I tillegg skal doktorgradskandidaten få en videregående opplæring i teori og metode som gir faglig dybde og bredde i eget fag, samtidig som faget settes inn i en større ramme. Gjennom studiet skal kandidaten også få trening i formidling av vitenskapelig arbeid.

OPPTAKSKRAV (se forskriften § 5)

Søkeren skal normalt ha høyere grad (hovedfag eller disiplinbasert mastergrad) innenfor det fagområdet/den studieretning han eller hun søker opptak til. Søkere som ikke har slik utdanning, kan tas opp til doktorgradsstudiet dersom de gjennom studier eller praksis har skaffet seg kunnskaper som er relevante for det fagområdet/den studieretning de søker opptak til, og har annen godkjent utdanning.

Det stilles krav om minst  karakteren 2,5, A eller tilsvarende fra hovedfag/mastergrad. Dersom det  anbefales opptak av søkere med dårligere karakter, må dette begrunnes særskilt.

SØKNADSPROSEDYRE OG OPPTAK

Søknaden 

Søknad om opptak skrives på eget skjema og sendes fakultetet. Søknaden skal normalt inneholde følgende vedlegg:

· vitnemål som dokumenterer søkerens formelle kompetanse 

· prosjektbeskrivelse på inntil 10 sider. 

Andre vedlegg kan være CV, bekreftelse på avlagte eksamener i kurs/emner som søkes godkjent innenfor opplæringsdelen av studiet, dokumentasjon på eventuell annen relevant utdanning eller arbeidserfaring.

Ved søknad kan kandidaten levere skisse til prosjektbeskrivelse, men det skal da utarbeides en fullstendig prosjektbeskrivelse innen tre måneder etter opptak.

Prosjektbeskrivelsen 

For søkere som er tilsatt i begynnerstilling, er prosjektbeskrivelsen som følger søknad om opptak til doktorgradsprogrammet, vanligvis den samme som søkeren har fått vurdert i forbindelse med stipendsøknaden. Andre søkere til doktorgradsprogrammet skal også legge ved en egen prosjektbeskrivelse. Prosjekt​beskrivelsen skal være på maksimalt 10 sider og bør inneholde opplysninger om følgende punkt:

· Søkeren må dokumentere god kjennskap til forsknings​området; både nasjonalt og internasjonalt. 

· Problemstillingen må være klart framstilt og tilfredsstillende avgrenset. Det må vises at prosjektet innebærer en utvidelse av eksisterende kunnskap, og/eller at kunnskapen gir grunnlag for videre forskning på feltet. 

· Det må vises at de metodene og teoriene som tenkes brukt, er godt egnet til å besvare problemstillingen, eller at det er gode muligheter til å utvikle den nødvendige metode og teori. Analysemetoder, herunder statistiske metoder som er nødvendige for å vurdere betydningen av forskningsresultatene, må beskrives.

· Det må formuleres et konkret og etterprøvbart hovedmål som gir en beskrivelse av hva slags resultater som forventes oppnådd i prosjekt​perioden, og etterprøvbare delmål som leder fram til hovedmålet.

Opptak avgjøres av fakultetet eller det organ som fakultetet bestemmer, etter innstilling fra styret for de berørte instituttene. 

Det tas normalt opp søkere som har fullfinansiering, eller søkere som er ansatt i vitenskapelig stilling med tid til egen forskning. Fakultetet kan vedta at søkeren opptas under forutsetning av at han eller hun senere kan fremlegge en tilfredsstillende finansieringsplan for studiet. Opptaket vil da tre i kraft fra det tidspunkt slik finansieringsplan blir godkjent av fakultetet.

Andre søkere kan bli tatt opp dersom det gjennom søknad, prosjektbeskrivelse og anbefaling fra instituttstyre og veileder godtgjøres at doktorgradsstudiet kan gjennomføres innenfor en tidsramme på maksimalt tre år utover normert tid. 

Opptak skjer i utgangspunktet kontinuerlig, men fakultetet eller det organ det gir myndighet, kan fastsette frister for innsending av søknader dersom det finner dette påkrevet eller formålstjenlig.

AVTALE (se forskriften § 6)

Alle som tas opp til PhD-studiet, skal inngå en skriftlig avtale (se forskriften § 6). Avtalen undertegnes umiddelbart etter at opptaket er godkjent, og fortrinnsvis før studiet påbegynnes. Fakultetet eller annet organ som fakultetet bestemmer, fastsetter, etter anbefaling fra angjeldende institutt, studietiden for den enkelte søker. Avgjørelsen om avtaleperioden tas inn i avtalen om opptak til studiet.

OPPLÆRINGSDELEN (se forskriften § 7)

Mål 

Formålet med opplæringsdelen er å videreutvikle den faglige og vitenskapelige skolering som PhD-studentene har fått gjennom sine tidligere studier. Opplæringsdelen skal både være en støtte for arbeidet med avhandlingen, særlig med hensyn til avklaring av grunnlagsproblemer og teoretisk-metodiske spørsmål som reiser seg underveis i arbeidet, og gi kandidatene en ballast for videre akademisk arbeid. 

Innhold og omfang

Opplæringsdelen består av tre komponenter som til sammen tilsvarer 30 studiepoeng/ett semesters arbeid: fagspesifikk teori/metode (15 studiepoeng), vitenskapsteori (10 studie​poeng) og formidling (5 studiepoeng). I tillegg kommer et avhandlingsseminar. Disse komponent​ene beskrives nærmere nedenfor.

Ansvar for gjennomføring

Fakultetet har det formelle ansvar for utdanningstilbudet innenfor opplæringsdelen og arrangerer forelesninger og/eller kurs på doktorgradsnivå gitt av gjesteforelesere eller fakultetets egne lærere i den grad det er ressurser til og grunnlag for det. Undervisningen kan bli gitt på fakultetsbasis, fagområdebasis eller institutt/miljøbasis. Ansvaret for gjennom​føringen av undervisningen ligger hos programstyret for PhD-programmet, som planlegger undervisningstilbudet i samråd med forskerutdanningskoordinator, veiledere og PhD-studentene. Innholdet av kursene og forelesningene vil variere fra år til år. 

PhD-studentene kan kombinere forskjellige typer forelesninger og kortere eller lengre kurs arrangert av HUM-fak eller andre fakultet og institusjoner. Fakultetet vil være behjelpelig med å finne fram til høvelige kurs ved andre institusjoner, men det forutsettes at studentene selv også holder seg orientert om eksterne kurs som kan være av interesse. 

Omfang av tekstgrunnlag og undervisning vil kunne variere med kursets form og innhold, men 10 studiepoeng tilsvarer i gjennomsnitt 400 – 600 sider og 12–15 undervisningstimer.

Det er ønskelig at PhD-studentene deltar på minst ett nasjonalt eller internasjonalt forskningsseminar i løpet av studietiden.

PhD-studenter som tilbringer en vesentlig del av rekrutteringsperioden sin utenlands, skal redegjøre for hva han eller hun har fulgt av undervisning der, og kan søke forskningsutvalget om å få dette godkjent som komponenter innenfor opplæringsdelen.

Avhandlingsseminar

Programstyret for PhD-programmet arrangerer i samarbeid med institutt eller faggrupper avhandlingsseminar med jevne mellomrom og etter avtale med PhD-studentene (eventuelt med adgang også for seniorforskere og hovedfagsstudenter). Her får kandidatene trening i å legge fram sitt eget forskningsmateriale og i å forsvare egne vitenskapelige resultat og idéer som en del av arbeidet med avhandlingen. 

Deltakelse i avhandlingsseminaret gir ikke studiepoeng, men det er en forutsetning at PhD-studentene deltar aktivt både med å legge fram sin egen forskning og med å sette seg inn i det andre arbeider med.  Alle PhD-studenter skal legge fram deler av avhandlingen sin på et seminar minst en gang hvert år/tre ganger i løpet av studietiden. 

Fagspesifikk teori og metode

(tilsvarende 15 studiepoeng)

Gjennom undervisningen i fagspesifikk teori og metode skal PhD-studentene få et innblikk i metode​messige og teoretiske forskjeller mellom ulike vitenskapelige retninger innenfor sitt fag eller sin studieretning (dokumentasjonsvitenskap/kunstvitenskap/litteraturvitenskap /språkvitenskap) så vel som teoretiske og praktiske perspektiv på forskjellige typer viten​skapelig arbeid. I tillegg til fakultetets egne tilbud i fagspesifikk teori og metode oppfordres PhD-studentene til å benytte seg av nasjonale og internasjonale kurstilbud.

Vitenskapsteori 

(tilsvarende 10 studiepoeng)

Denne delen av utdannelsen skal inkludere generell vitenskapshistorie/-teori så vel som generell problem​orientering (begrepsapparat, forklaringsmodeller, paradigmer osv.). HUM-fak arrangerer egne tilbud i vitenskapsteori, vanligvis som konsentrerte kurs, i den grad det er grunnlag for det. Det er også anledning til å søke om å få godkjent eksterne kurs i vitenskapsteori. 

Gjennomføring av vitenskapsteoridelen dokumenteres ved godkjent skriftlig framstilling på 5-10 sider. God​kjenningen foretas av den kursansvarlige eller av forskningskoordinator.

Formidling 

(tilsvarende 5 studiepoeng)

PhD-studentene kan velge ett av følgende alternativ (i samråd med veileder):

· deltagelse med eget bidrag på konferanse

· kort seminar (om eget emne) for hovedfagsstudenter

· populærvitenskapelig presentasjon av faglig emne i form av artikkel, foredrag, utstilling eller annet

· utarbeidelse av hjemmeside om emnet for egen avhandling

Resultatet skal godkjennes av forskningsutvalget.

Godkjenning av opplæringsdelen

Opplæringsdelen skal være godkjent av forskningsutvalget før avhandlingen leveres til bedømmelse.

AVHANDLINGEN (se forskriften § 9)

Avhandlingen skal være et selvstendig, vitenskapelig arbeid på et høyt faglig nivå når det gjelder problemformuleringer, begrepsmessig presisering, metodisk, teoretisk og empirisk grunnlag, dokumentasjon og framstillingsform. Avhandlingen skal bidra til å utvikle ny faglig kunnskap og ligge på et faglig nivå som tilsier at den vil kunne publiseres som en del av fagets vitenskapelige litteratur.

Avhandlingen kan være et frittstående arbeid eller en videreføring av hovedfagsoppgave eller tilsvarende. Avhandlingen kan også være en videreføring av faglig arbeid som er utført tidligere i forbindelse med andre eksamener i studiet. 

Flere mindre arbeid kan godkjennes som deler av doktoravhandlingen når de etter sitt innhold utgjør et hele. Hvis avhandlingen er satt sammen av flere enkeltarbeider, skal PhD-studenten i en egen del av avhandlingen ikke bare sammenfatte, men også sammenstille de problem​stillinger og konklusjoner som legges fram i delarbeidene i et helhetlig perspektiv, og på den måten dokumentere sammenhengen i avhandlingen.

Hvis avhandlingen er skrevet sammen med andre, skal avhandlingens sammenfattende del være utformet av PhD-studenten alene.

Avhandlingen kan skrives på norsk, dansk, svensk, engelsk, tysk eller fransk uten at det behøves å søke om særskilt tillatelse til dette.

VEILEDNING (se forskriften § 10)

I forbindelse med søknad om opptak kan kandidaten foreslå veileder.  Fakultetet eller det organ som fakultetet bestemmer, oppnevner veileder etter innstilling fra det institutt kandidaten skal tilknyttes, og det institutt veilederen tilhører.  Kandidat og veileder skal hvert år avgi framdriftsrapport om arbeidet til det organet som foretar opptak.

Veileder skal

· gi råd om formulering og avgrensing av tema og problemstilling 

· drøfte og vurdere hypoteser og metoder 

· gi hjelp til orientering i faglitteratur og datagrunnlag 

· drøfte opplegg og gjennomføring av fremstillingen (disposisjon, språklig form, dokumentasjon m.v.) 

· holde seg orientert om framdriften i kandidatens arbeid og vurdere den i forhold til arbeidsplanen 

· hjelpe med å føre kandidaten inn i relevante vitenskapelige miljøer 

· drøfte resultater og tolkningen av disse 

· gi kandidaten veiledning i forskningsetiske spørsmål knyttet til avhandlingen

INNLEVERING (se forskriften § 14, 15 og 16)

Søknad om å få avhandlingen bedømt stiles og sendes til fakultetet. Fem eksemplarer av avhandlingen skal følge med søknaden.

Fakultetet eller det organ som fakultetet bestemmer, attesterer at opplæringsdelen er gjennomført i henhold til reglement og utfyllende regler.

Fakultetet eller det organ som fakultetet bestemmer, fatter vedtak om at PhD-studenten får fremstille seg til disputas.

Fakultetet eller det organ som fakultetet bestemmer, oppnevner komité etter forslag fra miljøet. Veileder kan ikke være medlem av eller administrere komitéen, men kan komme med forslag til sammensetning.

Dersom avhandlingen godkjennes til disputas, skal PhD-studenten levere minst 50 eksemplarer av avhandlingen.
En innlevert avhandling kan ikke trekkes tilbake før det er endelig avgjort om den er verdig til å forsvares for doktorgraden. Etter innlevering har PhD-studenten kun anledning til å foreta rettinger av formell art, forutsatt at han eller hun sender inn en oversikt over samtlige rettinger som er foretatt i det innleverte arbeid. Oversikten leveres inn senest en måned før disputasen.

PRØVEFORELESNING OG DISPUTAS (se forskriften § 18 og 19)

Dersom avhandlingen finnes verdig til å forsvares for doktorgraden, avsluttes doktorgradsutdanningen med en offentlig prøveforelesning over oppgitt emne, og en disputas. Emne for prøveforelesningen bestemmes av bedømmelseskomitéen og kunngjøres for PhD-studenten 14 dager før forelesningen. 

Formålet med prøveforelesningen er at doktoranden skal dokumentere evne til formidling av forskningsbasert kunnskap. Forelesningen bør normalt legges opp slik at den med utbytte kan følges av tilhørere med forkunnskaper tilsvarende de en ville forvente å finne blant viderekomne studenter i faget (minst ett års utdannelse på universitetsnivå).
 
I bedømmelsen av prøveforelesningen vektlegges både faglig innhold og evne til formidling. Prøveforelesningen er en del av doktorgradsprøven og må være godkjent før disputasen. Hvis prøveforelesningen ikke godkjennes, kan PhD-studenten fremstille seg til ny prøveforelesning og disputas etter 6 måneder.

Disputasen skal normalt avholdes innen seks måneder etter at avhandlingen er innlevert til bedømmelse. Prøveforelesningen skal holdes før disputasen.

Bedømmelseskomitéen vurderer prøveforelesningene, som skal finnes tilfredsstillende. Finner bedømmelseskomitéen prøveforelesningene tilfredsstillende, skal PhD-studenten forsvare doktorgradsarbeidet i disputas.

Disputasen skal være offentlig. De to ordinære opponentene skal være medlemmer av bedømmelseskomitéen og utpekes av fakultetet.  Første ordinære opponent innleder diskusjonen og gjør rede for hensikten med og resultatet av den vitenskapelige undersøkelsen. 

Etter disputasen sender bedømmelseskomitéen en innberetning til fakultetet der den gjør rede for hvordan den har vurdert prøveforelesningene og forsvaret av avhandlingen. Innberetningen skal konkludere med om prøvene samlet sett er godkjent/ikke godkjent.

Hvis prøveforelesningene og/eller disputasen ikke godkjennes, kan ny prøve først avlegges 6 måneder etter disputasen. Så vidt mulig skal de nye prøvene vurderes av den opprinnelige bedømmelseskomitéen.

BEDØMMELSE (se forskriften § 13)

Doktorgraden tildeles på grunnlag av:

a) Godkjent vitenskapelig avhandling og et tilfredsstillende forsvar i en offentlig disputas

b) Godkjent gjennomføring av opplæringsprogrammet
c) En godkjent prøveforelesning over oppgitt emne

KREERING OG DIPLOM – se forskriften § 20

KLAGE – se forskriften § 21

